Document ID: 32005D0075

SKLEP SVETA
z dne 26. aprila 2004
o pristopu Skupnosti h Konvenciji o ohranjanju in upravljanju izrazito selivskih staležev rib v zahodnem in osrednjem delu Tihega oceana
(2005/75/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37 v povezavi s prvim stavkom prvega pododstavka člena 300(2) in drugim pododstavkom člena 300(3) Pogodbe,
ob upoštevanju predloga Komisije,
ob upoštevanju privolitve Evropskega parlamenta (1),
ob upoštevanju naslednjega:
(1)
Skupnost je pristojna za sprejemanje ukrepov za ohranjanje in upravljanje ribolovnih virov ter za sklepanje sporazumov z drugimi državami in mednarodnimi organizacijami.
(2)
Skupnost je pogodbenica Konvencije Združenih narodov o pomorskem pravu, ki od vseh članov mednarodne skupnosti zahteva, da sodelujejo pri ohranjanju in upravljanju morskih bioloških virov.
(3)
Skupnost je podpisala Sporazum o izvajanju določb Konvencije Združenih narodov o pomorskem pravu z dne 10. decembra 1982 v zvezi z ohranjanjem in upravljanjem čezconskih staležev rib in izrazito selivskih staležev rib (2) („Sporazum ZN o staležih rib iz leta 1995“).
(4)
Konvencija o ohranjanju in upravljanju izrazito selivskih staležev rib v zahodnem in osrednjem delu Tihega oceana je na voljo za podpis od 7. zasedanja Večstranske konference na visoki ravni, ki je potekala v Honoluluju 5. septembra 2000.
(5)
Skupnost lahko k tej konvenciji pristopi na podlagi določb člena 35 Konvencije.
(6)
Konvencija je izraz prizadevanj, da bi z učinkovitim upravljanjem zagotovili dolgoročno ohranjanje in trajnostno izrabo izrazito selivskih staležev rib v zahodnem in osrednjem delu Tihega oceana v skladu s Konvencijo Združenih narodov o pomorskem pravu in Sporazumom ZN o staležih rib iz leta 1995.
(7)
Ribiči Skupnosti so dejavni na območju Konvencije. V interesu Skupnosti je torej, da postane polnopravni član območne ribiške organizacije, katere vzpostavitev predvideva Konvencija v skladu z obveznostmi po mednarodnem pomorskem pravu. Skupnost naj zato pristopi k tej konvenciji -
SKLENIL:
Člen 1
Pristop Evropske skupnosti h Konvenciji o ohranjanju in upravljanju izrazito selivskih staležev rib v zahodnem in osrednjem delu Tihega oceana se odobri.
Besedilo Konvencije je priloženo temu sklepu.
Člen 2
Predsednik Sveta je pooblaščen, da imenuje osebo(-e), ki bo(do) imela(-e) pooblastila, da listino o pristopu v imenu Skupnosti deponira(jo) pri vladi Nove Zelandije v skladu s členom 35 te konvencije.
V Luxembourgu, 26. aprila 2004

Labels: 20
15
5
6